Склад навучэнцаў ММВ, асабліва ў першыя гады яго дзейнасці, быў вельмі неаднародны — і па жыццёвым досведзе, і па ўзросце, і па ступені адукацыі, і па сацыяльнай прыналежнасці, і, канешне, па прыроднай адоранасці. Тут сабраліся маладыя людзі, якія паспелі да паступлення ў вучылішча скончыць дзесяцігодку, як Міхаіл Савіцкі, і займацца ім было лягчэй, асабліва па агульнаадукацыйных прадметах. Хтосьці меў ужо пэўны мастацкі досвед, атрыманы напрыканцы 1930-х і нават у час вайны. Напрыклад, Віктар Грамыка працаваў мастаком-рысавальшчыкам ў газеце “Зорка” і часопісе “Вожык”. Канстанцін Пятроў перад паступленнем у ММВ скончыў два курсы Саратаўскага мастацкага вучылішча. Віктар Вярсоцкі да 1941 года займаўся ў гомельскай студыі у вядомага пейзажыста Б. Звінагродскага. Ізраіль Басаў паспеў папрацаваць да вайны рэтушорам фатаграфіі, у перыяд эвакуацыі — тэатральным сцэнографам ва Узбекістане, а пасля Перамогі — мастаком-афарміцелем у родным Мсціславе і Мінску. Юзэф Пучынскі тры перадваенныя гады вучыўся ў Віцебскім мастацкім вучылішчы.